復次放魚韵答趙承議陳教授
作者：蘇軾
朝代：宋

paragraphs: 擾擾萬生同大塊，搶榆不羨培風背。
青丘已吞雲夢芥，黄河復繚天門带。
長譏韓子隘且陋，一飽鯨鯢何足膾。
東坡也是可憐人，披抉泥沙收細碎。
逝將歸休八節灘，又欲往釣七里瀨。
正似此魚逃網中，未與造物遊數外。
且將新句調二子，湖上秋高風月會。
爲君更喚木腸兒，脚扣兩舷歌小海。